Kanarinis finikas

Kanarinis finikas () – palmė (Arecaceae), priklausanti finikų (Phoenix) genčiai. Natūraliai paplitusi Kanarų salose.

Kanarinis finikas yra 10-20 m aukščio (retais atvejais iki 40 m), vienkamienis (priešingai nei giminingas datulinis finikas). Lapai plunksniški, 4-6 m ilgio, sudaryti iš 80-100 lapelių kiekvienoje pusėje. Vaisius – 2 cm ilgio, 1 cm skersmens ovalus, geltonas ar oranžinis kaulavaisis. Viduje yra didelė sėkla. Vaisiaus minkštimas tinkamas valgymui, tačiau labai plonas, todėl menkavertis.

Kanarinis finikas plačiai auginamas daugelyje pasaulio vietų, ypač Viduržemio jūros regione, kaip dekoratyvinis augalas. Auga lėtai, dauginamas tik sėklomis. Gan atsparus nemažiems šalčiams (iki -10 °C), todėl gali būti auginamas ir švelnesnio vidutinio klimato kraštuose (pvz., Anglijoje, Naujojoje Zelandijoje).

Iš kanarinio finiko sulos Kanaruose (ypač La Gomeroje) gaminamas palmių sirupas (vadinamas „palmių medumi“).

Palminiai
Dekoratyviniai augalai
Kanarų salos